**Перфекат**

**(прошло време)**

Када је воз ушао у станицу било је већ близу поноћи. Урош је искочио на перон. Станица је била пуста. Ветар је дувао, а дрвореди младих топола су се савијали.

* Означени глаголи казују радњу која се вршила у прошлости.

\*\*\* Перфекат је сложен и личан глаголски облик који казује радњу која се вршила у прошлости.

Грађење перфекта

|  |  |  |
| --- | --- | --- |
| 1.л.ј. |  сам |  ушао |
| 2.л.ј. |  си |  ушао |
| 3.л.ј. |  је |  ушао |
| 1.л.мн. |  смо |  ушли |
| 2.л.мн. |  сте  |  ушли |
| 3.л.мн. |  су |  ушли |

\*краћи облик помоћног глагола ЈЕСАМ

\*глаголски придев радни

**Перфекат се гради од краћег облика помоћног глагола ЈЕСАМ и глаголског придева радног глагола који се мења**.

У неколико случајева употребљавамо дужи облик помоћног глагола јесам.

а) На почетку реченице, посебно у питањима и одговорима - Јеси ли му ти одао тајну?

б) Када желимо нешто да истакнемо -Ја јесам био тамо, али нисам ништа видео.

в) Иза везника А и И – То га није увредило, а јесте му рекао истину у очи.

* **Радни глаголски придев** добио је назив *радни*зато што означава да неко врши радњу, *глаголски* је зато што је настао од глагола, а *придев* је зато што има сва три рода као придеви: мушки, женски, средњи. Гради се тако што се на инфинитивну основу додају наставци: **-о, -ла, -ло** и **-ли, -ле, -ла.**

ЗАПЛАКАТИ, ЗАПЛАКА- (инфинитивна основа)

|  |  |  |
| --- | --- | --- |
| род | једнина | множина |
| мушки |  ЗАПЛАКА**О** |  ЗАПЛАКАЛИ |
| женски | ЗАПЛАКА**ЛА** |  ЗАПЛАКАЛЕ |
| средњи | ЗАПЛАКАЛО | ЗАПЛАКАЛА |

Промена глагола ЗАПЛАКАТИ у ПЕРФЕКТУ по лицима изгледа овако:

|  |  |  |
| --- | --- | --- |
| лице | једнина | множина |
| 1. | ЈЕСАМ, САМ ЗАПЛАКАО |  ЈЕСМО, СМО ЗАПЛАКАЛИ |
| 2. | ЈЕСИ, СИ ЗАПЛАКАО |  ЈЕСТЕ, СТЕ ЗАПЛАКАЛИ |
| 3. | ЈЕСТЕ, ЈЕ ЗАПЛАКАО | ЈЕСУ, СУ ЗАПЛАКАЛИ |

Перфекат помоћног глагола бити Перфекат помоћног глагола хтети

|  |  |  |  |  |  |  |
| --- | --- | --- | --- | --- | --- | --- |
| 1.л.ј. |  сам |  био |  | 1.л.ј. |  сам |  хтео |
| 2.л.ј. |  си |  био |  | 2.л.ј. |  си |  хтео |
| 3.л.ј. |  је |  био |  | 3.л.ј. |  је |  хтео |
| 1.л.мн. |  смо |  били |  | 1.л.мн. |  смо |  хтели |
| 2.л.мн. |  сте  |  били |  | 2.л.мн. |  сте  |  хтели |
| 3.л.мн. |  су |  били |  | 3.л.мн. |  су |  хтели |

**Перфекат без презента помоћног глагола *јесам* назива се КРЊИ ПЕРФЕКАТ. Често се налази у насловима разних текстова у новинама. На пример:**

Одбојкашице Србије освојиле златну медаљу на Светском првенству у Јапану

Одржали хуманитарни концерт у препуној дворани

Стигла јесен

 **Вежба**

У следећем тексту подвуци глаголе у облику перфекта и одреди им лице и број.

Сањао је. Било је топло и удобно и он је играо карте са управником. Причињавало му се да су вукови опколили тврђаву. Урлали су пред самим капијама. И онда настаде мир. Врата се с треском развалише. Вукови су скакали према њему и управнику.